Лъэпкъым и гущэр хэкурщи, бзэм и гущэри лъэпкъырщ
Къэбэрдей-Балъкъэр къэрал университетым и филологие институтым иджыблагъэ щекIуэкIащ дунейпсо щIэныгъэ-практикэ конференц. Лъэпкъ куэд щыпсэу щIыналъэм къэралыбзэхэр къызэрыщагъэсэбэп щIыкIэм теухуа зэхуэсыр къызэригъэпэщат филологие институтым хыхьэ методикэ центрым. Конференцым къыщаIэта Iуэхугъуэ нэхъыщхьэхэм ящыщт: анэдэлъхубзэр хъума зэрыхъуну Iэмалхэр, ар школхэмрэ еджапIэ нэхъыщхьэхэмрэ зэрыщрагъэджыпхъэр, иджырей технологиещIэхэм егъэджэныгъэм щаIэ мыхьэнэр, егъэджэныгъэмкIэ къэрал стандартыщIэхэм къагъэувхэр анэдэлъхубзэмрэ литературэмрэ егъэджыным къызэрыщагъэсэбэп щIыкIэхэр, нэгъуэщIхэри.
ТIымыжь Хьэмыщэ Конференцыр къызэIуихащ филологие институтым и унафэщI, профессор Куянцевэ Еленэ. Абы къыхигъэщащ къаIэта Iуэхугъуэхэм иджырей зэманым гулъытэшхуэ хуащIу зэрыщытыр икIи анэдэлъхубзэр хъумэнымкIэ, зегъэужьынымкIэ мыхьэнэшхуэ зэраIэр. Кавказ Ищхъэрэм щыпсэу лъэпкъхэм я литературэхэмрэ IуэрыIуатэмкIэ кафедрэм и унафэщI, профессор ТIымыжь Хьэмыщэ тепсэлъыхьащ КъБР-м къэралыбзэу къыщалъыта бзэхэм республикэм щаIэ увыпIэм, абыхэм ехьэлIа законым игъуэта зэхъуэкIыныгъэхэмрэ ар зэрылажьэ щIыкIэмрэ арэзы укъащIу зэрыщымытым икIи щытыкIэм зегъэхъуэжын папщIэ лэжьыпхъэхэм къытеувыIащ.
УрысыбзэмкIэ кафедрэм и унафэщI, профессор Башиевэ Светланэ къэралыбзэ зыбжанэ щызекIуэ республикэм а бзэхэр зэхуэдэу фIыуэ къэзыгъэсэбэпыф щIэблэ гъэсэным гулъытэ нэхъыбэ хуэщIын зэрыхуейм нэхъ тригъэщIащ.
ЩIэныгъэ зэхуэсым хэтащ Тырку, Иордание къэралхэм, Элиста, Мейкъуапэ, Налшык къалэхэм щыщхэу бзэмрэ литературэмрэ ирилажьэ щIэныгъэлIу, егъэджакIуэу, аспирантрэ магистранту 50-м нэс. Секцэ зэмылIэужьыгъуэхэм къыщаIэта Iуэхугъуэхэр ехьэлIат бзэщIэныгъэм, егъэджэныгъэм, методикэм, литературэм. Хамэ къэралхэм щыщу лэжьыгъэм хэтыну жэрдэм зыщIахэм, ауэ зэхуэсым къемыкIуэлIэфахэм папщIэ къызэрагъэпэщат интернет онлайн-конференц. Апхуэдэу Тыркум и Конье къалэм щыпсэу ди лъэпкъэгъу, конференцым и лэжьыгъэм интернетымкIэ къыхыхьа Тары Али-Iихьсан къызэхуэсахэм я пащхьэ кърилъхьащ хэхэс адыгэхэм адыгэбзэр егъэщIэнымкIэ дэIэпыкъуэгъу яхуэхъу, езым къигупсыса компьютер программэр. Апхуэдэу гъэщIэгъуэн ящыхъуащ ди лъэпкъэгъухэу Хъуажь Фахъри, Еутых Адниян, Нэзар Хьэмит сымэ анэдэлъхубзэм и къулеягъыр хъумэным хуэунэтIауэ ирагъэкIуэкIа къэхутэныгъэхэр къыщыгъэлъэгъуа лэжьыгъэхэр.
Тау Хьэзешэ щIыхь тхылъ ирет конференцым жыджэру хэлэжьыхьа, адыгэбзэмкIэ егъэджакIуэ Хьэмырзэ Заретэ.
Къыхэгъэщыпхъэщ, нэхъапэкIэ щымыIауэ, мы конференцым адыгэбзэмкIэ секцэ зэрыщылэжьар. АнэдэлъхубзэмкIэ доклад зытхахэм Iэмал ягъуэтащ абы къыщаIэта Iуэхугъуэхэм тепсэлъыхьыну. Конференцым и лэжьыгъэм хэтащ адыгэбзэр, балъкъэрыбзэр, урысыбзэр щIэблэм езыгъащIэ егъэджакIуэ пажэхэр. Абыхэм ягъэлъэгъуа мастер-классхэм дихьэхыу кIэлъыплъащ филологие институтым щеджэ студентхэри. Зэман дэкIмэ егъэджакIуэ IэнатIэм пэрыувэнухэм я дежкIэ мыхьэнэшхуэ яIэщ мыпхуэдэ зэIущIэхэм.
ГъащIэм щекIуэкI социально-экономикэ зэхъуэкIыныгъэхэм яжь къыщIимыхуу къанэркъым бзэми. ГлобализацэкIэ зэджэу дуней псор зыщIэзыщтэ Iуэхугъуэр абы къыхыхьэжащи, зи цIыху бжыгъэр нэхъ мащIэ лъэпкъхэм я бзэхэр гулъытэ хэха щыхуэныкъуэ зэманщ. Конференцым и лэжьыгъэм хэтахэми зэакъылэгъуу къагъэлъэгъуащ анэдэлъхубзэм, литературэм хуэлажьэ щIэныгъэлIхэмрэ егъэджакIуэхэмрэ я Iуэху еплъыкIэхэмкIэ, я методикэхэмкIэ щызэдэгуашэ мыпхуэдэ зэIущIэхэр щIэх-щIэхыурэ къызэгъэпэщамэ, Iуэхур ефIэкIуэнымкIэ ар щхьэпэ зэрыхъунур. Конференцым утыку къыщрахьа лэжьыгъэхэр щызэхуэхьэса тхылъыр мыгувэу къыдэкIынущ.
ЩОДЖЭН Iэминат.
